Rozhodnutie Komisie
z 28. decembra 2001,
ktorým sa podľa smernice Rady 92/43/EHS prijíma zoznam lokalít makaronézskej biogeografickej oblasti Európskeho významu
(oznámené pod číslom dokumentu C(2001) 3998)
(2002/11/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín [1], naposledy zmenenú a doplnenú smernicou 97/62/ES [2], najmä na tretí pododsek jej článku 4 ods. 2,
keďže:
(1) Komisii boli v súlade s článkom 4 ods. 1 smernice 92/43/EHS doručené zoznamy lokalít makaronézskej biogeografickej oblasti, ktoré sú navrhované ako lokality významné pre spoločenstvo v zmysle článku 1 uvedenej smernice. Členské štáty, ktorých sa to týka, konkrétne Portugalsko a Španielsko, zaslali svoje zoznamy, a to 28. novembra 1997 a 11. októbra 2000.
(2) Makaronézsku biogeografickú oblasť, ako je uvedená v článku 1 písm. c) bod iii) smernice 92/43/EHS, tvoria súostrovia a more okolo nich v oblasti Azorských ostrovov a Madeiry (Portugalsko) a Kanárskych ostrovov (Španielsko) v Atlantickom oceáne.
(3) K zoznamom navrhovaných lokalít boli priložené informácie o každej lokalite, ktoré boli poskytnuté vo formáte Natura 2000 zavedenom rozhodnutím Komisie 97/266/ES [3].
(4) Tieto informácie zahŕňajú najnovšiu mapu lokality oznámenej príslušným členským štátom, názov, polohu a rozlohu lokality a údaje získané uplatnením kritérií uvedených v prílohe III (1. etapa) smernice 92/43/EHS.
(5) Na základe návrhu zoznamu, ktorý vypracovala Komisia po dohode s každým členským štátom, ktorého sa to týka, ktorý taktiež identifikuje lokality, v ktorých sa nachádzajú prioritné typy prírodných biotopov alebo prioritné druhy, by sa mal prijať zoznam lokalít, ktoré boli zvolené za lokality významné z hľadiska spoločenstva.
(6) Vzhľadom na skutočnosť, že poznatky o existencii a rozložení typu prírodného biotopu označovaného ako "útesy" ešte stále nie sú úplné, zoznam by mal byť prístupný zmenám v zmysle ďalšieho vývoja týchto poznatkov.
(7) Opatrenia ustanovené v tomto rozhodnutí sú v súlade so stanoviskom výboru, ktorý bol zriadený podľa článku 20 smernice 92/43/EHS,
PRIJALA TOTO ROZHODNUTIE:
Článok 1
Zoznam uvedený v prílohe tohto rozhodnutia predstavuje zoznam lokalít makaronézskej biogeografickej oblasti, ktoré sú významné z hľadiska spoločenstva, ako je ustanovené v treťom pododseku článku 4 ods. 2 smernice 92/43/EHS.
Článok 2
Zoznam uvedený v článku 1 podlieha zmenám v zmysle ďalších poznatkov a výskumu, čo sa týka typu prírodného biotopu označovaného ako "útesy" v kategórii 11, kód 1170 prílohy I smernice 92/43/EHS.
Článok 3
Toto rozhodnutie je adresované členským štátom.
V Bruseli 28. decembra 2001